
Policijos departamentui

prie Lietuvos Respublikos vidaus reikalų ministerijos

DĖL TARNYBINIO PATIKRINIMO IŠVADOS TEISĖTUMO IR PAGRĮSTUMO
Vilniaus miesto policijos darbuotojų profesinė sąjunga (toliau – Profesinė sąjunga) susipažino su Policijos departamento prie Lietuvos Respublikos vidaus reikalų ministerijos (toliau – PD prie LR VRM) Vidaus tyrimų valdybos (toliau – VTV) 2011 m. lapkričio 29 d. tarnybinio patikrinimo išvada Nr. 5-11-IS-19 (toliau – Tarnybinio patikrinimo išvada), kuria nuspręsta pavesti 
PD prie LR VRM Personalo valdybai surengti Vilniaus apskrities vyriausiojo policijos komisariato (toliau – Vilniaus apskr. VPK) Kelių policijos valdybos (toliau – KPV) viršininko V.Černevičiaus, Profesinės sąjungos nario, neeilinę atestaciją ir įvertinti pareigūno dalykines ir asmenines savybes, kompetenciją ir tinkamumą einamoms pareigoms, taip pat apsvarstyti Vilniaus apskr. VPK viršininko pavaduotojo S.Mecelicos elgesį Policijos departamento Tarnybinės etikos komisijoje.

Profesinė sąjunga, atsižvelgdama į ilgametę darbinę praktiką, susijusią su tarnybinio patikrinimo išvadų, kuriomis siūloma traukti tarnybinėn atsakomybėn pareigūnus, vertinimu, nutarė atkreipti dėmesį į kai kurias aplinkybes.

Tarnybinio patikrinimo metu buvo nustatyta, kad 2010 m. birželio 8 d. iš Žygimantų g. 8, Vilniuje, už Kelių eismo taisyklių (toliau – KET) pažeidimą (ant šaligatvio paliktas ir pėsčiųjų eismui trukdantis automobilis) į priverstinai nuvežtų automobilių saugojimo aikštelę buvo nuvežtas R.Mecelicienei priklausantis automobilis SAAB, valst. Nr. BOM 236. Nustatyta, kad ši administracinio teisės pažeidimo byla buvo išnagrinėta netinkamai, o nutarimas neteisėtas. Tarnybinio patikrinimo išvadoje teigiama, kad tarnybinio patikrinimo metu nebuvo nagrinėjama, ar būtent Vilniaus apskr. VPK viršininko pavaduotojas S.Mecelica 2010 m. birželio 8 d. automobilį SAAB, valst. Nr. BOM 236 paliko neleistinoje vietoje Žygimantų g. 8, Vilniuje (prie VRM Medicinos centro, kur lankėsi minėtą dieną), kadangi šis klausimas nepriskirtas PD prie LR VRM VTV kompetencijai. Tarnybinio patikrinimo išvadoje daroma prielaida, kad nors savo paaiškinime Vilniaus apskr. VPK viršininko pavaduotojas S.Mecelica pateikė automobilio atsiradimo toje vietoje versiją (neva ten jį pavežė R.Mecelicienės automobilį remontavęs meistras, kurio kontaktų ir duomenų neišsaugojo), tačiau S.Mecelica privalėjo imtis iniciatyvos bendradarbiauti su tyrimą atliekančiais pareigūnais ir elgtis taip, kad būtų nustatyta objektyvi tiesa (nustatytas KET pažeidęs asmuo). Atsižvelgiant į šias aplinkybes, Tarnybinio patikrinimo išvadoje siūloma S.Mecelicos elgesį svarstyti Policijos departamento Tarnybinės etikos komisijoje.
Pažymėtina, kad aukščiau aptartas PD prie LR VRM priimtas sprendimas, kuriuo tik apsiribojama S.Mecelicos elgesio svarstymu Policijos departamento Tarnybinės etikos komisijoje, Profesinei sąjungai kelia pasipiktinimą dėl pareigūnų diskriminavimo, nevienodai taikomų tarnybinės atsakomybės reikalavimų. Pabrėžtina, kad visiškai kitokios taktikos imamasi nustačius žemesnės grandies pareigūnų panašaus pobūdžio pažeidimus. Visos pareigūnų pateikiamos versijos ir paaiškinimai tarnybinį patikrinimą atliekančių tyrėjų yra vertinami kritiškai. Nepavykus nubausti pareigūno administracine tvarka, yra pradedamas tarnybinis patikrinimas ir pareigūnui skiriama tarnybinė nuobauda už Lietuvos policijos generalinio komisaro 2004 m. liepos 16 d. įsakymu Nr. V-347 „Dėl Lietuvos policijos pareigūnų etikos kodekso patvirtinimo“ patvirtino Lietuvos policijos pareigūnų etikos kodekso (toliau – Etikos kodeksas) nuostatų pažeidimus.

Pažymėtina, kad Etikos kodeksas apibrėžia policijos pareigūno profesinės etikos principus, pareigūnų elgesį tarnybos ir ne tarnybos metu, pareigūnų tarpusavio santykius, o šio kodekso imperatyvių nuostatų nesilaikymas laikytinas tarnybiniu nusižengimu. Lietuvos Respublikos policijos veiklos įstatymas policiją apibrėžia, kaip asmens, visuomenės saugumą bei viešąją tvarką užtikrinančią policijos įstaigų ir pareigūnų visumą (2 str. 1 p.), o policijos pareigūną - kaip Lietuvos Respublikos pilietį, priimtą statutiniu valstybės tarnautoju į policijos įstaigą ir turintį viešojo administravimo įgaliojimus nepavaldiems asmenims (2 str. 3 p.). Tarnyba policijoje grindžiama statutiniais santykiais, kurių specifika apsprendžia didesnius reikalavimus policijos pareigūnams, o statutinis valstybės tarnybos santykių pobūdis lemia ypatingą drausmės ir drausminės atsakomybės reikšmę. Etikos kodekso 4 p. įpareigoja policijos pareigūnus tarnybinėje veikloje vadovautis visuotinai priimtomis moralės normomis, savo elgesiu stengtis būti pavyzdžiu kitiems asmenims. Policijos pareigūnas privalo gerbti ir sąžiningai vykdyti Lietuvos Respublikos įstatymus. Vertinant tarnybinio patikrinimo metu surinktą medžiagą, matyti, kad tyrimo atlikimo metu S.Mecelica neleido nustatyti objektyvios tiesos, nesiėmė veiksmų bendradarbiauti su tyrimą atliekančiais pareigūnais ir padėti nustatyti KET pažeidusį asmenį. Akivaizdu, kad tokiais veiksmais S.Mecelica pažeidė tam tikras Etikos kodekso nuostatas, juo labiau, kad šio įvykio aplinkybės buvo išplatintos žiniasklaidoje, tokiu būdu leidžiant visuomenei susidaryti itin neigiamą nuomonę apie aukštas pareigas užimančių pareigūnų galimą ,,išsisukinėjimą“ nuo baudų sumokėjimo, tuo pačiu ir apie visą policijos sistemą. Tokie Vilniaus apskr. VPK pavaduotojo S.Mecelicos, kaip aukštas pareigas užimančio policijos pareigūno, kurio profesinė pareiga užkirsti kelią teisės pažeidimams, veiksmai, akivaizdžiai prieštarauja ir Lietuvos Respublikos policijos veiklos įstatyme apibrėžtiems policijos tikslams ir uždaviniams, o vertinant juos Etikos kodekse įtvirtintinų tarnybinės veiklos nuostatų laikymosi aspektu, konstatuotina, kad atitinkamas elgesys nesiderina su šio kodekso 4.28 p. reikalavimais, kurių laikymasis yra kiekvieno policijos pareigūno pareiga ir garbės reikalas, o jų pažeidimas smerkiamas ir užtraukia moralinę bei tarnybinę atsakomybę (Etikos kodekso 15 p.). Ne tarnybos metu policijos pareigūnas privalo elgtis pagal visuotinai priimtas elgesio normas ir savo elgesiu, drausme, kultūra stengtis būti pavyzdžiu kitiems asmenims, visada prisiminti, kad pagal jo elgesį sprendžiama apie visą policiją ir jos pareigūnus; privatų gyvenimą tvarkyti taip, kad nenukentėtų tarnybos interesai ir policijos pareigūno reputacija (Etikos kodekso 14.1, 14.3 p.). Vertinant Tarnybinio patikrinimo išvadą, galima konstatuoti, kad S.Mecelica, užimdamas aukštas pareigas policijos sistemoje, viešai ignoravo įstatymų ir kitų teisės aktų laikymąsi. Sąmoningas vengimas tarnybinį patikrinimą atliekančiams tyrėjams padėti nustatyti objektyvią tiesą pažymi aukščiau aptartų Etikos kodekso nuostatų ignoravimą. Pažymėtina, kad gera pareigūno charakteristika, aukštos užimamos pareigos ar iki tol nepriekaištingas pareigų atlikimas negali įtakoti tarnybinės atsakomybės išvengimo.
Atsižvelgdama į aukščiau išdėstytus argumentus, Profesinė sąjunga mano, kad yra tikslinga įvertinti Tarnybinio patikrinimo išvados teisėtumą ir pagrįstumą, ištirti, ar šiuo atveju tarnybinis patikrinimas buvo atliktas objektyviai, teisingai ir laikantis visų teisės aktų reikalavimų.

